Februar på Pluto

Vi har hatt en fin start på det nye året på Pluto, og vi fikk til og med en hel uke med snø! Selv om det var svært glatt på lekeplassen i barnehagen, fikk vi vært ute hver dag og brukte Lilleskogen mye. Karius og Baktus var dominerende på avdelingen i januar, og det var veldig kjekt å se hvordan denne historien fenget barna. Slik vi kjenner barna kan vi nok ikke helt gi slipp på tanntrollene enda, så de vil nok dukke opp nå og da. Men hovedtema i neste måned skal ha fokus på fagområdet ”antall, rom og form”.

Barna på Pluto er allerede svært opptatt av tall og telling. Vi teller barna hver dag i samlingsstunden, og vi teller fingrene før vi sier takk for maten og går fra bordet. Målet er at vi skal bidra til at barna får leke og utforske ulike former og mønstre blant annet gjennom sortering, sammenlikning og i den daglige leken. I overgangssituasjonene og aktiviteter bruker vi telling og antallsord flittig. I leken oppmuntrer vi til rollelek og gjemmeleken hvor barna får utforske rommet, finne fram og orientere seg. I både formingsaktiviteter og bakeaktiviteter får barna erfare forskjellige former, mønster, sammenlikninger og måleenheter som lengde, areal, volum og vekt. Vi skal også øke barnas forståelse av plassering og lokalisering. Hva betyr det at trollet er *under* broen? At leken skal *oppi* kassen og at tallerkenen skal stå *oppå* bordet? Matematikken er tilstede i hverdagssituasjonene og barnas lek allerede, men vi skal fokusere på og tilrettelegge ekstra på dette i den kommende tiden. Hovedfokuset vårt innen matematikk kommer til å være på former, hvor vi skal lære de tre formene trekant, sirkel og firkant. Vi legger det til rette etter barnas alder og interesse- og mestringsnivå. I samsvar med fastelavn og karneval denne måneden, har vi også valgt å ha fokus på farger. Vi skal i utgangspunktet ta for oss de tre primærfargene rød, blå og gul, men vil som vanlig følge barnas spor. Fargene skal vi kombinere med sirkler, trekanter og firkanter, og det kan dermed fort utarte seg til å bli en svært fargerik måned på Pluto med mye forming! Farger og former er altså stikkordene for det som står på planen for februar, og det kommer til å være synlig i alt fra små kunstverk til barnas bakverk!

Fredag 9. februar blir det karneval i barnehagen. Vi har fellessamling hvor barna får vist fram kostymene sine, synger sanger og svinger oss til Sambarytmer, slår på pi­nata og koser oss med varm lunch. Når det gjelder kostymer til de minste barna, er det ikke nødvendig å gå til innkjøp av fancy drakter. Bruk det dere har, det enkleste er ofte det beste!

Etter vinterferien kommer studentene Mimi og Famila tilbake. De skal nå ha fordypningspraksis i småbarnspedagogikk, og kommer til å ha aktiviteter og opplegg i forhold til dette.

Torill skal nå satse på et nytt prosjekt, og er dessverre ferdig hos oss. Vi har derimot vært så heldige og har ansatt Mimi i en 20% stilling, så hun kommer til å jobbe hver mandag på Pluto etter hun er ferdig med praksisen hos oss. Marianne har fri mandagen, og jobber onsdagen framover.

Julie skal ta siste semester med veilederutdanning på UiS, og vil som i høst bli borte noen dager i forbindelse med skole og etter hvert eksamen. Vi informerer hvem som er vikar, men det vil i hovedsak bli Mimi. Marianne kommer også til å jobbe litt ekstra de dagene Mimi selv er på skolen.

Uke 7 er skolens vikterferie. Dersom det er noen av barna som skal ha fri hele eller deler av denne uken, er det fint om dere gir beskjed!

Åsmund blir 3 år 4. februar! Hipp hurra for han! Vi feirer han i barnehagen på mandagen.

**Hilsen fra Marianne, Barbro, Mimi og Julie**

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 29.  Bakedag/ utelek | 30.  Møtedag  Inne/utelek med Neptun | 31.  Grupper/ utelek | 1.  Turdag | 2.  Utelek/ tur  Varm lunch |
| 5.  Bakedag/ utelek  **Åsmund 3 år** | 6.  Møtedag  Inne/utelek med Neptun | 7.  Grupper/ utelek  *Julie UiS* | 8.  Turdag  *Julie Uis* | 9.  **Karneval** |
| 12.  Bakedag/ utelek  **Bollemandag!** | 13.  Møtedag  Inne/utelek med Neptun | 14.  Grupper/ utelek | 15.  Turdag | 16.  Utelek/ tur  Varm lunch |
| 19.  Bakedag/ utelek | 20.  Møtedag  Inne/utelek med Neptun | 21.  Grupper/ utelek | 22.  Turdag | 23.  Utelek/ tur  Varm lunch |
| 26.  Bakedag/ utelek | 27.  Møtedag  Inne/utelek med Neptun | 28.  Grupper/ utelek | 1.  Turdag | 2.  Utelek/ tur  Varm lunch |